หนี้สาธารณะเดือนก.พ.พุ่ง6.67หมื่นล้านบาท
&nbsp;สบน. เผยยอดหนี้สาธารณะเดือนก.พ.เพิ่มขึ้น 6.67 หมื่นล้าน จากรัฐบาลกู้เพิ่ม
12 พ.ค. 2553

สบน. เผยยอดหนี้สาธารณะเดือนก.พ.เพิ่มขึ้น 6.67 หมื่นล้าน จากรัฐบาลกู้เพิ่ม
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ยอดหนี้สาธารณะคงค้าง  ณ วันที่ 28 ก.พ. 2553 มีจำนวน 4,075,144 ล้านบาท หรือ 41.90% ของผลิตภัณฑ์มวลรวมภายในประเทศ หรือ จีดีพี เป็นหนี้ที่รัฐบาลกู้โดยตรง 2,713,303 ล้านบาท หนี้รัฐวิสาหกิจที่ไม่เป็นสถาบันการเงิน 1,101,179 ล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 191,029 ล้านบาท และหนี้กองทุนเพื่อการฟื้นฟูและพัฒนาระบบสถาบันการเงิน 69,633 ล้านบาท ทั้งนี้ เมื่อเปรียบเทียบกับเดือนก่อน หนี้สาธารณะเพิ่มขึ้น 66,723 ล้านบาท โดยหนี้ที่รัฐบาลกู้โดยตรง หนี้รัฐวิสาหกิจที่ไม่เป็นสถาบันการเงิน และหนี้รัฐวิสาหกิจที่เป็นสถาบันการเงินที่รัฐบาลค้ำประกันเพิ่มขึ้น 68,285 ล้านบาท 2,571 ล้านบาท และ 869 ล้านบาท ตามลำดับ สำหรับหนี้กองทุนเพื่อการฟื้นฟูฯ ลดลง 5,002 ล้านบาท ส่วนหน่วยงานอื่นของรัฐนั้นไม่มีหนี้คงค้าง สำหรับการเพิ่มขึ้นสุทธิของหนี้สาธารณะคงค้างเมื่อเปรียบเทียบกับเดือนที่ผ่านมานั้น ที่สำคัญเกิดจากการเพิ่มขึ้นของหนี้ที่รัฐบาลกู้โดยตรง โดยเพิ่มขึ้นสุทธิ 68,285 ล้านบาท รายการที่สำคัญเกิดจากรัฐบาลได้เบิกเงินกู้ภายใต้พระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 เพื่อดำเนินการตามแผนปฏิบัติการไทยเข้มแข็ง 2555 ในปีงบประมาณ พ.ศ. 2553 จำนวน 40,000 ล้านบาท และได้ดำเนินการออกพันธบัตรรัฐบาลเพื่อชดเชยการขาดดุลงบประมาณ จำนวน 20,000 ล้านบาท นอกจากนี้ยังได้ออกตั๋วเงินคลัง จำนวน 64,000 ล้านบาท และไถ่ถอนตั๋วเงินคลัง  ที่ครบกำหนด จำนวน 55,000 ล้านบาท 
ขณะที่หนี้รัฐวิสาหกิจที่ไม่เป็นสถาบันการเงินเพิ่มขึ้นสุทธิ 2,571 ล้านบาท ที่สำคัญเกิดจากการเพิ่มขึ้นของ   หนี้ที่รัฐบาลไม่ค้ำประกันในส่วนของหนี้ต่างประเทศ เนื่องจากรัฐวิสาหกิจที่ไม่เป็นสถาบันการเงินเบิกจ่ายเงินกู้จากแหล่งเงินกู้ต่างๆ สูงกว่าการชำระคืนต้นเงินกู้ 
สำหรับหนี้กองทุนเพื่อการฟื้นฟูฯ ลดลง 5,002 ล้านบาท ที่สำคัญเกิดจากการซื้อคืนพันธบัตรของกองทุนเพื่อการฟื้นฟูฯ ที่กระทรวงการคลังไม่ค้ำประกัน
ทั้งนี้ หนี้สาธารณะ จำนวน 4,075,144 ล้านบาท แบ่งออกเป็นหนี้ต่างประเทศ 379,550 ล้านบาท หรือ 9.31% และหนี้ในประเทศ 3,695,594 ล้านบาท หรือ 90.69% ของยอดหนี้สาธารณะคงค้าง และเป็นหนี้ระยะยาว 3,815,526    ล้านบาท หรือ 93.63% และหนี้ระยะสั้น 259,618 ล้านบาท หรือ 6.37% ของยอดหนี้สาธารณะคงค้าง